周巨寺
作者：李復
朝代：宋

paragraphs: 長楊夾通津，修竹带北岡。
尋行不知遠，時聞芝朮香。
渡溪陟翠巘，松柏高蒼蒼。
木杪見櫨簷，塔廟居上方。
盤步曲折峻，入門庭宇荒。
道人貌清羸，趺坐臨朝陽。
手持天竺書，貝葉翻金光。
爐殘柏子燒，龕續明燈長。
見我默不語，舉杖鳴匡牀。
以示清靜觀，妙出轉徙鄉。
我從絕塞來，塵侵兩鬢霜。
形骸久顛頓，思逐歸鳥藏。
偶來叩禪扃，夐與人世忘。
金篦刮病膜，清冰沃煩腸。
鐵牛耕石田，海底種扶桑。
超然越初地，青蓮泥中芳。